Dori vositalari va tibbiyot buyumlari ishlab chiqarish hamda olib kirishni yanada tartibga solish chora-tadbirlari toʻgʻrisida
(resolution, 2019-04-11)

Oʻzbekiston Respublikasi Prezidentining 2017-yil 7-noyabrdagi “Farmatsevtika tarmogʻini boshqarish tizimini tubdan takomillashtirish chora-tadbirlari toʻgʻrisida”gi PF-5229-son Farmoniga muvofiq, shuningdek, mahalliy farmatsevtika mahsulotlarining ishlab chiqarish hajmlarini koʻpaytirish va raqobatbardoshligini oshirish uchun qulay shart-sharoitlar yaratish, respublikaga dori vositalari va tibbiyot buyumlari olib kirishni yanada tartibga solish maqsadida: 1. Belgilab qoʻyilsinki: korxonaning oʻzi tomonidan tayyorlangan dorivor moddalar (substansiyalar) va butlovchi buyumlardan dori vositalari va tibbiyot buyumlarini ishlab chiqarish toʻliq texnologik sikl boʻyicha dori vositalari va tibbiyot buyumlarini ishlab chiqarish hisoblanadi; korxonaning oʻzi tomonidan tayyorlanmagan dorivor moddalar (substansiyalar) va butlovchi buyumlardan dori vositalari va tibbiyot buyumlarini ishlab chiqarish toʻliq boʻlmagan texnologik sikl boʻyicha dori vositalari va tibbiyot buyumlarini ishlab chiqarish hisoblanadi; dori vositalari yoki tibbiyot buyumlarini ishlab chiqarish uchun moʻljallangan, Oʻzbekiston Respublikasi hududidan tashqarida qadoqlash, isteʼmol oʻrami va markirovka qilishdan tashqari barcha texnologik bosqichlardan oʻtgan har qanday qadoqlanmagan dori vositasi yoki tibbiyot buyumi “in bulk” mahsulot deb eʼtirof etiladi. 2. Belgilansinki: dori vositalari va tibbiyot buyumlari toʻliq yoki toʻliq boʻlmagan texnologik sikl boʻyicha ishlab chiqarilgan taqdirda, ular mahalliy ishlab chiqarish mahsuloti deb eʼtirof etiladi; dori vositalari va tibbiyot buyumlari yuqoridagi mezonga muvofiq boʻlmagan yoki “in bulk” mahsulot asosida ishlab chiqarilgan hollarda, ular mahalliy ishlab chiqarish mahsuloti deb eʼtirof etilmaydi; markirovka qilish va oʻrashdan tashqari korxonaning oʻzi tomonidan barcha yoki alohida butlovchi va texnologik qismlarni ishlab chiqarish yoxud markirovka qilish va oʻrashdan tashqari butlovchi va texnologik qismlarni, shu jumladan import qilinayotganlarni yigʻish yoʻli bilan ishlab chiqarish tashkil etilgan hollarda tibbiyot texnikasi mahalliy ishlab chiqarish mahsuloti deb eʼtirof etiladi. 3. Vazirlar Mahkamasi Oʻzbekiston Respublikasi Prezidenti huzuridagi Loyiha boshqaruvi milliy agentligi bilan birgalikda bir hafta muddatda: mazkur qaror qoidalarini inobatga olgan holda, Oliy Majlis Qonunchilik palatasiga “Dori vositalari va farmatsevtika faoliyati toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida”gi qonun loyihasini; mazkur qaror talablaridan kelib chiqib, Vazirlar Mahkamasining 2014-yil 22-dekabrdagi 352-son qarori bilan tasdiqlangan Dori vositalari va tibbiy buyumlarni roʻyxatdan oʻtkazish hamda roʻyxatdan oʻtkazilganlik guvohnomasi berish tartibi toʻgʻrisidagi nizomga dorivor moddalar (substansiyalar) va dorivor oʻsimlik xom ashyosini roʻyxatdan oʻtkazish tartibini yanada takomillashtirishni nazarda tutuvchi oʻzgartish va qoʻshimchalarni kiritsin. 4. Oʻzbekiston Respublikasi Sogʻliqni saqlash vazirligi: 2018-yil 1-fevralga qadar xorijiy dori vositalari va tibbiyot buyumlari ishlab chiqaruvchilarning roʻyxatdan oʻtish hujjatlariga ularning arizasiga muvofiq yigʻim undirmagan holda “in bulk” mahsulotning oʻrami va markirovkasi haqidagi maʼlumotni koʻrsatishga oid qismiga oʻzgartirish kiritilishini taʼminlasin; 2018-yil 1-martga qadar dori vositalari, tibbiyot buyumlari va tibbiyot texnikalarini mazkur qarorning 1 va 2-bandlarida nazarda tutilgan mezonlar asosida mahalliy ishlab chiqarish mahsuloti deb topish nuqtai nazaridan ularni ishlab chiqarishni texnologik auditdan oʻtkazsin. 5. Dori vositalari va tibbiyot buyumlarini toʻliq va toʻliq boʻlmagan texnologik sikl boʻyicha, shuningdek, mahalliy mahsulotlar orasida muqobili boʻlmagan “in bulk” mahsulot asosida dori vositalari va tibbiyot buyumlarini ishlab chiqaruvchi korxonalarga davlat xaridlarida ishtirok etishda xorijiy ishlab chiqaruvchilarning xuddi shunday mahsuloti qiymatidan 20 foiz miqdorida narx preferensiyalari taqdim etilsin. 6. Belgilab qoʻyilsinki: 2018-yil 15-apreldan boshlab dori vositalari va tibbiyot buyumlarining “in bulk” mahsulotni import qilishda, roʻyxatdan oʻtgan toʻliq yoki toʻliq boʻlmagan texnologik sikl boʻyicha Oʻzbekiston Respublikasi Vazirlar Mahkamasi tomonidan tasdiqlangan roʻyxatga muvofiq ishlab chiqariladigan xuddi shunday mahalliy mahsulotlar mavjud boʻlgan taqdirda, qoʻshimcha qiymat soligʻi boʻyicha imtiyozlar qoʻllanilmaydi; dori vositalari va tibbiyot buyumlari ishlab chiqaruvchi korxonalarga “in bulk” mahsulot asosida tayyorlangan mahsulotlar qismiga, roʻyxatdan oʻtgan xuddi shunday mahalliy mahsulotlar mavjud boʻlmagan taqdirda, qoʻshimcha qiymat soligʻi boʻyicha imtiyozlar 2019-yil 1-yanvarga qadar saqlab qolinadi. 7. Oʻzbekiston Respublikasi Sogʻliqni saqlash vazirligi manfaatdor vazirlik va idoralar bilan birgalikda bir oy muddatda qonun hujjatlariga mazkur qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga takliflar kiritsin. 8. Oʻzbekiston Respublikasi Bosh prokuraturasi Oʻzbekiston Respublikasi Prezidenti huzuridagi Loyiha boshqaruvi milliy agentligi va Hisob palatasi bilan birgalikda bir oy muddatda dori vositalari va tibbiyot buyumlarining muomalasi va ishlab chiqarilishi yuzasidan tanqidiy oʻrganish oʻtkazsin hamda ularni tartibga solish boʻyicha zarur choralar koʻrsin. 9. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasining Bosh prokurori I.B. Abdullayev zimmasiga yuklansin.